**ZAKAJ ODPRAVA DOPOLNILNEGA ZAVAROVANJA RAZBREMENJUJE NAJBOGATEJŠE?**

Če bi še tako radi pozdravili uspešno ukinitev dopolnilnega zavarovanja, ki je po več desetletjih poskusov resnično dosežek, je način, kako se je vlada tega lotila, vse prej kot pravičen.

Pravkar sprejeti zakon bi res lahko pomenil dejanje, vredno vpisa v zgodovino, kakor radi  poudarjajo poslanci Gibanja Svoboda, ampak le ob pogoju, da bi se dosedanje enotne premije DZZ v višini 35 evrov spremenile v **pravično proporcionalno dajatev, kar že dvajset let zahteva velika večina javnosti.** Uzakonjen pa je obvezen zdravstveni prispevek 35 evrov, ki bo zniževal dohodninsko osnovo, zato ga bodo **v celoti plačevali samo najrevnejši državljani**. Takih je približno šeststo tisoč, med njimi večina upokojencev, preostali pa bodo glede na dohodninsko lestvico plačevali bistveno manj. Tisti z najvišjimi dohodki le 17,50 evra.  Dobili smo torej zakon, ki **dosedanjo krivično premijo spreminja v še bolj krivično dajatev.** Priložena tabela prikazuje, koliko bodo posamezniki v resnici prispevali po sprejetem zakonu in koliko bi prispevali, če bi bil uveden proporcionalni prispevek 2,4 % od neto plače, kar je predlagal Glas ljudstva. Ne drži, da bi proporcionalni prispevek prizadel srednji razred: samo kakih 50 tisoč najpremožnejših državljanov bi plačevalo več kot 100 evrov.

To pa še ni vse. Državna blagajna bo zaradi manj obračunane dohodnine prikrajšana za približno 80 milijonov evrov. S tem je vlada pričakovani prihranek pri stroških in dobičkih komercialnih zavarovalnic, ki naj bi okrepil javno zdravstveno blagajno, pravzaprav podarila  posameznikom z najvišjimi dohodki. Izpadli dohodek bo treba nadomestiti – verjetno s povečanjem obstoječih dajatev ali z novimi davki. Bojimo se, da bodo prav **kmalu najrevnejši plačevali celo več kot 35 evrov, zato da bi najpremožnejši plačevali polovico manj kot doslej**.

Napačne odločitve ne blaži dejstvo, da vlada napoveduje bližnjo spremembo obveznega prispevka v proporcionalni prispevek. **Nesprejemljiv je prav vsak mesec, kaj šele leto dni, kolikor bo najmanj veljal ta zakon, ko bodo najrevnejši plačevali dvakrat več kot najpremožnejši**. Zato zahtevamo in pričakujemo, da vlada še pred uveljavitvijo sedaj sprejetega zakona **spremeni fiksni znesek v proporcionalni davek.**

|  |  |  |  |  |  |
| --- | --- | --- | --- | --- | --- |
| **SKUPINE ZAVEZANCEV** | zaposleni (število) | upokojenci  (število) | **neto dohodek v evrih** | **obvezni prispevek po novem zakonu (ob upoštevanju manjšega plačila dohodnine)** | proporcionalni 2,4 % prispevek na neto dohodek (predlog iniciative Glas ljudstva) |
| najnižji dohodki | približno  300.000 ljudi | približno 300.000 ljudi | **do 500** | **35** | 13 ali manj |
| do povprečne plače | 633.000   (65 %) | 494.000  (94 %) | **do 1500** | **padajoče od 35 do 26** | naraščajoče od od 13 do 35 |
| nad povprečno plačo | 363.000  (35 %) | 29.000  (6 %) | **nad 1500** | **padajoče od 26 do 17,50** | naraščajoče od od 35 do 600 |
| **PRIMERI** |  |  |  |  |  |
| 2 članska družina z minimalno pokojnino |  |  | **650** | **35** | 15 |
| samohranilka na minimalni plači z 2 otrokoma |  |  | **880** | **35** | 21 |
| delavec s povprečno plačo – |  |  | **1.500** | **26** | 35 |
| poslanci DZ, ministri, predsednik vlade |  |  | **4.000** | **23** | 100 |
| direktor državnega podjetja |  |  | **12.000** | **17,50** | 288 |
| najvišje plače v Sloveniji | 500 |  | **nad 25.000** | **17,50** | nad 600 |

Civilna iniciativa Glas ljudstva

*Iniciativa Glas ljudstva združuje več kot 100 civilnodružbenih organizacij ter več tisoč posameznic in posameznikov z vseh družbenih področij in iz celotne Slovenije. Več na www.*[*https://glas-ljudstva.si/*](https://glas-ljudstva.si/)*.*